Ministrul Justiţiei, Tudorel Toader, a declarat marţi că va merge la dezbaterea moţiunii simple iniţiate de PNL şi USR, intitulată "Ministrul Justiţiei, un ministru de nota 4 (patru)", în care semnatarii documentului îi solicită demisia, scrie Agerpres.

Declarații făcute de Tudorel Toader după adoptarea OUG privind legile justiției. Foto: InquamPhotos/Octav Ganea

„Da, merg la moţiune”, a afirmat Toader, la sediul Ministerului.

Întrebat dacă are argumente, fiind considerat „un ministru de nota 4”, Toader a răspuns: „Depinde, poate au nostalgiile sistemului sovietic, unde grila de notare este de la unu la 5”.

Plenul Camerei Deputaţilor dezbate marţi moţiunea simplă, iniţiată de PNL şi USR, intitulată "Ministrul Justiţiei, un ministru de nota 4 (patru)", în care cer demisia lui Tudorel Toader, pe care îl acuză, în 20 de puncte, că prin comportamentul său a "abandonat Justiţia în mâna infractorilor" şi "a trimis România în trecut, în perioada Năstase - Stănoiu, în care dosarele se rezolvau în şedinţe de partid".

Iniţiatorii demersului îi reproşează lui Toader că, "în afara unor vizite exotice, făcute pe bani publici (...), a desenării unor proiecte fantasmagorice, cum este Cartierul Justiţiei din Bucureşti", a unor apariţii publice în care şi-a etalat "dorinţa de avea talent de povestitor", a afirmaţiilor publice prin care a "afectat independenţa sistemului judiciar", în afară de "lovitura" pe care încearcă să o aplice "luptei împotriva corupţiei" nu prea are cu ce se lăuda de când a devenit ministru.